b'\n_START_ARTICLE_\nSveikatos draudimas\n_START_PARAGRAPH_\nSveikatos draudimas\xc2\xa0\xe2\x80\x93 \xc5\xa1i\xc4\x85 draudimo r\xc5\xab\xc5\xa1\xc4\xaf galim\xc4\x85 i\xc5\xa1skirti \xc4\xaf du atskirus por\xc5\xab\xc5\xa1ius. Pirma, gyventojas gali r\xc5\xabpintis sveikatos draudimu asmeni\xc5\xa1kai ir savanori\xc5\xa1kai draustis pasirinktoje draudimo bendrov\xc4\x97je. Antra, visoje \xc5\xa1alyje egzistuoja privalomojo sveikatos draudimo sistema, kai valstyb\xc4\x97 i\xc5\xa1 \xc4\xafstatymu nustatyt\xc5\xb3 gyventoj\xc5\xb3 renka sveikatos draudimo \xc4\xafmokas. Surinktos l\xc4\x97\xc5\xa1os yra paskirstomos u\xc5\xbetikrinant sveikatos paslaug\xc5\xb3 teikim\xc4\x85 draud\xc5\xbeiamiems gyventojams: apmokamos arba kompensuojamos \xc4\xafvairios medicinos paslaug\xc5\xb3, gydymo, reabilitacijos, vaist\xc5\xb3, medicinos priemoni\xc5\xb3 pirkimo i\xc5\xa1laidos.\n_START_SECTION_\nPrivalomasis sveikatos draudimas\n_START_PARAGRAPH_\nPagal Sveikatos draudimo \xc4\xafstatym\xc4\x85 privalomasis sveikatos draudimas\xc2\xa0\xe2\x80\x93 valstyb\xc4\x97s nustatyta asmens sveikatos prie\xc5\xbei\xc5\xabros ir ekonomini\xc5\xb3 priemoni\xc5\xb3 sistema, \xc5\xa1io \xc4\xafstatymo nustatytais pagrindais ir s\xc4\x85lygomis garantuojanti privalomuoju sveikatos draudimu draud\xc5\xbeiamiems asmenims, \xc4\xafvykus draudiminiam \xc4\xafvykiui, sveikatos prie\xc5\xbei\xc5\xabros paslaug\xc5\xb3 teikim\xc4\x85 bei i\xc5\xa1laid\xc5\xb3 u\xc5\xbe suteiktas paslaugas, vaistus ir medicinos pagalbos priemones kompensavim\xc4\x85._NEWLINE_Neapdraustiems privalomuoju sveikatos draudimu u\xc5\xbetikrinama tik b\xc5\xabtinoji medicinos pagalba. U\xc5\xbe kitas paslaugas tokie asmenys privalo mok\xc4\x97ti Sveikatos apsaugos ministerijos nustatytomis kainomis._NEWLINE_Sveikatos draudimo \xc4\xafstatyme numatytas ir papildomas (savanori\xc5\xa1kasis) privatus sveikatos draudimas, ta\xc4\x8diau Lietuvoje jis n\xc4\x97ra populiarus, juo naudojasi tik nedidel\xc4\x97, i\xc5\xa1imtinai auk\xc5\xa1tas pajamas turin\xc4\x8di\xc5\xb3 gyventoj\xc5\xb3 dalis.\n_START_SECTION_\nSavanori\xc5\xa1kas Sveikatos draudimas\n_START_PARAGRAPH_\nSavanori\xc5\xa1kas sveikatos draudimas\xc2\xa0\xe2\x80\x93 draudimo r\xc5\xab\xc5\xa1is, suteikianti galimyb\xc4\x99 apdraustiesiems profilakti\xc5\xa1kai tikrintis sveikat\xc4\x85 bei gydytis pasirinktose sveikatos prie\xc5\xbei\xc5\xabros \xc4\xafstaigose, pirkti vaistus, lankytis pas odontolog\xc4\x85, naudotis kitomis sveikatos stiprinimo paslaugomis, kurias apmoka draudimo bendrov\xc4\x97.'